Xamtichetz veteʼ,
tul pal vet Jesuus tuulbʼal Galileea.
Poro yeʼ isaʼ Jesuus ibʼen tuulbʼal Judeea,
tan tzʼeʼyichxh inqʼa iqʼesal uqʼeʼybʼal tiʼ iyatzʼax el Jesuus.
Tul yeʼxh jatvaʼt qʼij laʼich inima inqʼa tij imam Israeel u nimla qʼij Tetz Talaq Patxh.
Tul ech tal inqʼa titzʼin Jesuus s-te s-eche:
—Elen el tzitza,
tul quxh tuulbʼal Judeea.
Tul quxh kʼutxh inqʼa kaebʼal aanima xoʼl inqʼa nik itxhus tibʼ sakʼatza.
Tan jaʼl invaʼq uvaʼ,
aʼ isaʼ tootzaqil taʼn u tenam,
tul bʼane aaletz koq laʼ imuqt kam uvaʼ nik ibʼaneʼ.
Pet quxhetza,
tul quxh kʼutxh eebʼ vatz inqʼa tenam.
Atz quxh kʼutxh kam uvaʼ nik abʼaneʼ,
—xeʼt eʼl Jesuus taʼn inqʼa titzʼin.
Tan jitoq nikich iqeex Jesuus taʼn inqʼa titzʼin uvaʼ Kriistoich Jesuus.
Yaʼne ech tal Jesuus te inqʼa titzʼin s-eche:
—Yeʼx bʼenoq in,
tan yeʼx opoonoq viqʼiil vintxeypeʼ.
Pet koq ex,
tan kam kuxh qʼij laʼ utxh ebʼenaʼ.
Tan yeʼxhabʼil nik iyan ivatz sete.
Pet koq in,
tan nik iyan ivatz inqʼa xaol s-ve,
tiʼ uvaʼ nik val inuqul inqʼa ipaʼv s-te kam u kantxhaq nik motx ibʼaneʼ.
Echetz bʼenoq jaʼ ex tiʼ tilix u nimla qʼij.
Pet yeʼx bʼenoq in tiʼ tilix u nimla qʼij,
tan yeʼx opoonoq bʼen vaqʼt vibʼ vatz u kamchil,
—xeʼt Jesuus.
Yaʼetz kuxh Jesuus tiʼ talax inqʼa yol inqʼae,
tul antxh kajk Jesuus tuulbʼal Galileea.
Maʼtichetz ibʼen vet inqʼa titzʼin Jesuus tiʼ inimal u nimla qʼij,
yaʼne bʼen vet Jesuus.
Poro yeʼxhabʼil abʼin ibʼen Jesuus,
tan jutx kuxh ibʼenaʼ.
Tul itzʼtichaqxh ipal ivatz inqʼa iqʼesal uqʼeʼybʼal tiʼ itxhokox Jesuus tuulbʼal u nimla qʼij.
Tul ech nikich motx tal s-eche:
—¿Qatxhetz naq u Jesuus?
—chichichaq s-vatzaq.
Tul jasalkabʼyichxh vet inqʼa xaol s-vatzaq tiʼ iyolox Jesuus.
At xaol ech nikich alon s-eche:
—Bʼaʼnla vinaq naqe,
—chichichaqe.
Atz at jolt ech nikich alon s-eche:
—Yeʼle.
Tan nik kuxh teesa naq inqʼa xaol t-bʼey,
—chichichaqe.
Poro tira yeʼxhabʼil invaʼq nikich taqʼ jaʼ tiʼ iqul tiʼ talax invaʼq yol tiʼ Jesuus,
pet jutx kuxh nikich motx iyoltaʼ.
Tan nikich motx ixoʼv inqʼa xaol vatz inqʼa iqʼesal uqʼeʼybʼal.
Pet aʼetzxh inikʼaʼmt inimal u nimla qʼij,
tul bʼen vet Jesuus tu nimla atibʼal tuulbʼal u tostiuxh.
Tul xeʼt vet Jesuus txhusun xoʼl inqʼa xaol.
Tul tira kaj taanima inqʼa iqʼesal uqʼeʼybʼal tiʼ viyol Jesuus uvaʼ tala.
Tul echaq motx tal vet s-eche:
—¿Keʼch talaxeʼ uvaʼ at tootzaqibʼal naq uvaʼe?,
tan yeʼl naq txhusel tibʼ s-quxoʼl,
—chichichaq vet tiʼ Jesuus.
Yaʼne ech tal Jesuus s-eche:
—Jankʼalxh inqʼa nik intxhus sexoʼl,
tan aʼ vinBʼaale uvaʼ txhaqon tzaan in,
nik alon s-ve.
Pet jit nikoq kuxh tel tinviʼ.
Jaʼletz uvaʼ laʼ bʼanon kam uvaʼ nik isaʼ vinBʼaal,
tul aʼetz uvaʼe,
laʼ ootzaqin u txhusbʼal uvaʼ nik valeʼ,
oq tetz vinBʼaal,
atz maq vitzʼabʼal kuxh sinjunal.
Echetz jaʼl uvaʼ,
aʼ u titzʼabʼal laʼ toksa tiʼ talt inqʼa yol,
tul aʼetz nik itxhoke toksal iqʼij s-junal.
Pet ech koq in,
tan aʼ nik insaʼeʼ uvaʼ,
aʼ vinBʼaal laʼ oksal iqʼij,
uvaʼ txhaqon tzaan in.
Echetz aʼ vinuqul nik valeʼ,
tul yeʼl invaʼq yeʼbʼaʼn nik inbʼaneʼ.
Poro taqʼetz ka Moisees inqʼa bʼekʼbʼal te inqʼa kʼuy emam,
tul yeʼxhabʼil invaʼq ex nik niman s-bʼaʼn.
Echetz ¡kam s-tiʼil tzʼeʼy kuxh ex tiʼ inyatzʼax el!
—xeʼt Jesuus.
Yaʼne ech tal jolol inqʼa xaol s-eche:
—¡Demoonioe atoʼk tavaanima!
Tan yeʼxhal nik alon ayatzʼax el,
—xeʼtaq.
Yaʼne ech tal Jesuus s-eche:
—Tiʼ kuxh uvaʼ qat inbʼan bʼaʼn u vinaq tuulbʼal u xeem qʼij saavado,
tul tira kuxh nik iyan sevatz,
tan mam aqʼon nik inbʼan vet sevatz.
Pet ex,
tan nik ekuy iqolox el inbʼiil te vitxhiʼoʼl inqʼa neʼ xaak,
kʼuxhetz tu xeem qʼij saavado.
Pet aloq jitetz Moisees xeʼtisan inimal viqolpeʼl inbʼiil te vitxhiʼoʼl inqʼa neʼ xaak.
Pet xeʼtisamalxh tzaane taʼn inqʼa kʼuy qumam,
inqʼa bʼaxal vatz Moisees.
Tan oq nik tutxheʼ uvaʼ tuulbʼal u xeem qʼij saavado nik iqolox el inbʼiil te vitxhiʼoʼl inqʼa neʼ xaak tiʼ enimat inqʼa bʼekʼbʼal uvaʼ tal ka Moisees,
tul ¿kametz s-tiʼil nik tul eviʼ s-viʼ tiʼ inbʼant bʼaʼn val u yaabʼ tuulbʼal u xeem qʼij saavado?
Yeʼ laʼ utxhi laʼ etaqʼ kuʼ yol tinuqul s-viʼ tiʼ kam uvaʼ nik etileʼ.
Pet aqʼtaq kuʼ yol tinuqul uvaʼ tinuqulxhtuʼ,
—xeʼt Jesuus.